Diari Oficial de la Generalitat Valenciana


Sumari del DOGV 4172, del 21-01-2002 (2002/294)

ORDRE de 21 de desembre de 2001, de la Conselleria d'Agricultura, Pesca i Alimentació, per la qual es crea la indicació geogràfica de Vins de la Terra de Castelló.
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/12/21/(1)/dof/vci/html**

### Dades del document

Número de DOGV
:   4172

Data del DOGV
:   21-01-2002

Secció del DOGV
:   I. DISPOSICIONS GENERALS

Número del document
:   2002/294


Data del document
:   21-12-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Castelló de la Plana
    * vi de taula
    * qualitat del producte
    * embotellat
    * denominació d'origen
    * viticultura
    * etiquetatge
    * legislació

ORDRE de 21 de desembre de 2001, de la Conselleria d'Agricultura, Pesca i Alimentació, per la qual es crea la indicació geogràfica de Vins de la Terra de Castelló. [2002/X294]
  
En el capítol II del títol V del Reglament (CE) 1.493/99, del Consell, pel qual s'estableix la OCM vitivinícola, s'hi regulen les normes relatives a la seua designació, denominació i presentació, i la protecció de determinats productes, en particular la utilització d'indicacions geogràfiques. En l'article 51 es possibiliten els estats membres per establir condicions per a la utilització d'indicacions geogràfiques en la designació de vins de taula. Així mateix, en l'annex VII es preveu la possibilitat d'utilitzar la menció ?vi de la terra- en certes condicions.
  
En el Reial Decret 409/2001, de 20 d'abril, s'estableix que les competències per regular aquest aspecte correspon a les comunitats autònomes quan la delimitació geogràfica en qüestió no sobrepasse el seu territori.
  
En aquest sentit, a la província de Castelló hi ha tres comarques vitivinícoles ?Alt Palància - Alt Millars, Sant Mateu i les Useres - Vilafamés- amb dret a la utilització de la menció geogràfica en els seus vins de taula, reconegudes en l'Ordre de 7 de gener de 1998, del Ministeri d'Agricultura, Pesca i Alimentació, l'Ordre de 28 de setembre de 1998, de la Conselleria d'Agricultura, Pesca i Alimentació i l'Ordre de 20 d'abril de 2001, de la Conselleria d'Agricultura, Pesca i Alimentació, respectivament.
  
Atesa la importància que té per a tot producte agroalimentari donar-li el màxim valor afegit, i que ens trobem en un moment on cal diferenciar-se per allò específic de la zona i sobrevalorar la qualitat, vist que a la província de Castelló hi ha un potencial de vins de qualitat que va en augment, i en virtut de les facultats que tinc atribuïdes,
  
ORDENE
  
Article 1. Objecte
  
Les persones físiques o jurídiques, o les seues agrupacions, que tinguen en el seu poder, en l'exercici de la seua professió o amb fins comercials, vins de taula originaris del territori de la província de Castelló els municipis de la qual es detallen en l'annex 1 i que es troben dins de les subzones Alt Palància - Alt Millars, Sant Mateu, les Useres - Vilafamés i altres que es puguen plantejar, podran utilitzar en la seua designació la menció «Vins de la Terra de Castelló» sempre que hagen estat obtinguts íntegrament de raïm produït dins les zones definides en l'annex 1 i de varietats indicades en l'annex 2, i que hagen acomplit tots els requisits establits en aquesta ordre.
  
Article 2. Requisits de cultiu
  
Les normes que cal seguir en el cultiu seran les marcades per les bones pràctiques agrícoles publicades per la Conselleria d'Agricultura, Pesca i Alimentació en el Diari Oficial de la Generalitat Valenciana de data 10 d'abril de 2000.
  
El nombre de ceps per hectàrea serà com a màxim de 2500.
  
El reg, en cas que n'hi haja opció, s'entendria com un reg de suport.
  
Les varietats a utilitzar seran les autoritzades per la Conselleria d'Agricultura, Pesca i alimentació que es reflecteixen en l'annex 2.
  
Article 3. Requisits de l'elaboració
  
1. La graduació alcohòlica volumètrica natural mínima dels vins destinats en aplicació d'aquesta llei serà de l'11% en volum per als vins blancs i rosats i del 12% en volum per als vins negres.
  
2. L'acidesa volàtil màxima dels vins de la campanya no podrà ser superior a 10 mil·liequivalents/litre (meq/l), a 13,3 meq/l en el segon any; a 15 meq/l en el tercer i quart, i a 18 meq/l en els següents.
  
3. Quan els sucres reductors residuals no superen els 5 grams per litre (g/l), la quantitat màxima d'anhídrid sulfurós total serà de 180 mil·ligrams per litre(mg/l) per als vins blancs i rosats i de 150 mg/l per als vins negres.
  
Per a vins amb més de 5 g/l de sucres residuals el límit màxim serà de 250 mg/l en el cas dels vins blancs i rosats, i de 200 mg/l per als vins negres.
  
4. Els vins designats en aplicació d'aquesta ordre no podran presentar defectes organolèptics que puguen donar lloc a la seua eliminació pel comité de tast previst en l'article 9.
  
5. Excepcionalment es permetrà l'ús, com a màxim, del 15% de vins de fora del territori definit.
  
Article 4. Requisits d'identificació física i comptable
  
Les persones indicades en l'article primer que hagen elaborat o tinguen en el seu poder vins que pretenguen ser comercialitzats amb la menció «Vins de la Terra de Castelló» hauran d'acomplir les obligacions següents:
  
a) Portar una comptabilitat específica per a aquests vins, per als productes vitivinícoles utilitzats en la seua elaboració i per als subproductes resultants d'aquesta, mitjançant llibres-registre en què s'anotaran les entrades i eixides de cada lot, ajustats als models establits reglamentàriament per als vins de la terra, segons el model de l'annex 3.
  
b) Reflectir en les declaracions de producció i existències de cada campanya, en les caselles corresponents als «Vins de taula amb dret a indicació geogràfica», els volums de cada tipus de vi existents en cada instal·lació.
  
c) Identificar amb la llegenda «Vins de la Terra de Castelló» els dipòsits que continguen aquests tipus de vi, amb indicació del tipus de vi.
  
Article 5. Requisits del transport
  
Sense perjudici de les disposicions de la reglamentació comunitària aplicable al transport de productes vitivinícoles, tots els transports de vins amb dret a la indicació de procedència «Vins de la Terra de Castelló» i de productes destinats a la seua elaboració hauran d'estar emparats per un document d'acompanyament en què constarà obligatòriament el certificat de procedència expedida pels serveis territorials de la Conselleria d'Agricultura, Pesca i Alimentació corresponents al lloc d'origen del transport, per les oficines comarcals habilitades a aquest efecte o per les entitats de control autoritzades d'acord amb les disposicions de l'article 11.
  
Article 6. Requisits de l'etiquetatge
  
1. Se seguirà la legislació vigent. La contraetiqueta numerada serà comuna a tots.
  
2. Amb anterioritat al primer embotellament de cada tipus de vi que es realitze amb una marca determinada, les persones responsables d'aquest hauran de notificar a la Conselleria d'Agricultura, Pesca i Alimentació el projecte d'etiquetatge definitiu, per al registre i verificació, de conformitat amb la legislació aplicable. El servei competent comunicarà als interessats el resultat de la verificació en un termini de quinze dies naturals comptadors des de l'endemà de la notificació, i es podrà considerar que aquella és conforme en cas de silenci.
  
3. Els interessats remetran a la Conselleria d'Agricultura, Pesca i Alimentació, per un mitjà que n'assegurarà la recepció, dos originals de l'etiquetatge final, immediatament després de procedir-ne a la impressió.
  
Article 7. Requisits de l'embotellament
  
1. Els vins designats en aplicació d'aquesta ordre només podran expedir-se per al consum en botelles de vidre amb una capacitat màxima de 75 centilitres (cl) o de tipus magnum (1,5 litres), proveïdes de tancament irrecuperable (tap de suro i i amb càpsula).
  
2. En el moment de procedir a l'embotellament d'una partida de «Vins de la Terra de Castelló», el seu responsable haurà d'acomplir les obligacions següents:
  
a) Disposar de proves suficients de l'exactitud de totes les mencions que es refereixen a la naturalesa, identitat, qualitat, composició, origen del vi, procedència i varietats del raïm utilitzat en l'elaboració, les quals haurà de conservar en el seu poder almenys durant els cinc anys següents a l'embotellament.
  
b) Notificar a la Conselleria d'Agricultura, Pesca i Alimentació, en el termini de cinc dies comptadors des de l'acabament de l'operació d'embotellament, el nom o la raó social del responsable de l'embotellament i, si es tractara de persona distinta, el de l'embotellador, la data de l'embotellament i la de la notificació de l'etiquetatge, el nombre de botelles que compon cada lot i la seua capacitat nominal, així com el nombre del lot de l'embotellament. Amb aquesta finalitat, es podrà utilitzar el model de l'annex 4.
  
3. Es podrà remarcar en la contraetiqueta:
  
- Anyada.
  
- Envelliment.
  
- Procedència.
  
Article 8. Procediment per al reconeixement del dret a la menció ?Vins de la Terra de Castelló-
  
Per poder comercialitzar vins amb la menció ?Vins de la terra de Castelló?, les persones físiques o jurídiques o les seues agrupacions ho hauran de sol·licitar a la Conselleria d'Agricultura, Pesca i Alimentació adjuntant-hi:
  
a) NIF.
  
b) Adreça social.
  
c) Certificat que compleix els requisits establits en els punts anteriors, emés per una entitat de control autoritzada, tal com s'estableix en l'article 11.
  
d) Compromís d'enviar anualment a la Conselleria d'Agricultura, Pesca i Alimentació un certificat de complir els requisits, segons s'expressa en l'apartat anterior. El fet de no presentar aquest certificat implicarà la pèrdua del dret a la menció ?Vins de la Terra de Castelló?.
  
Article 9. Control del compliment
  
1. Correspon a la Conselleria d'Agricultura, Pesca i Alimentació el control de les disposicions d'aquesta ordre.
  
2. Aquest control podrà realitzar-lo una entitat de control autoritzada per la Conselleria d'Agricultura, Pesca i Alimentació, tal com s'indica en l'article 11.
  
3. Per al control dels vins designats en aplicació d'aquesta ordre, la Conselleria d'Agricultura, Pesca i Alimentació disposarà la publicació en el Diari Oficial de la Comunitat Valenciana de la relació de persones que hagen realitzat o ordenat realitzar embotellaments de «Vins de la Terra de Castelló» l'any anterior, amb indicació, almenys, de les marques emprades.
  
4. Per la seua banda, els serveis d'inspecció de la Conselleria d'Agricultura, Pesca i Alimentació o el personal de les entitats de control autoritzades podran realitzar les actuacions següents:
  
a) Requerir la presentació de les proves de l'exactitud de les mencions emprades en l'etiquetatge.
  
b) Efectuar controls físics de les instal·lacions en què es troben els productes i sol·licitar l'exhibició immediata dels llibres-registre, documents d'acompanyament i la resta de la documentació que, en tot moment, hauran de trobar-se en la instal·lació.
  
c) Mostrejar, per al control analític i/o organolèptic, tant les partides de vins que figuren com a vins de taula amb dret a indicació de procedència en les declaracions de producció i d'existències com els lots de vins embotellats designats a l'empara d'aquesta ordre.
  
Per a l'anàlisi sensorial, cada mostra constarà de dos exemplars.
  
5. Quan es comprove la manca de qualsevol dels requisits previstos en els articles anteriors, o es dictamine que els vins no posseeixen les condicions fisicoquímiques o organolèptiques mínimes determinades, es disposarà la pèrdua del dret a utilitzar en les partides afectades la indicació de procedència com a Vi de la Terra de Castelló o, si és procedent, les mencions de l'etiquetatge per a les quals no es presente prova suficient, i se'n podrà prohibir la posada en circulació i/o ordenar-ne la retirada del mercat com a Vi de la Terra de Castelló.
  
En cas de pèrdua del dret a utilitzar la indicació de procedència, s'anotarà l'eixida de les partides afectades dels llibres-registre específics per a vins de la terra i, simultàniament, l'entrada en els corresponents als vins de taula.
  
Article 10. Comité de tast
  
1. Hi haurà un comité de tast únic per a tots els vins designats en aplicació d'aquesta ordre, que realitzarà l'avaluació sensorial de les mostres preses sobre les partides de vi a granel o embotellats.
  
2. El comité de tast estarà format per cinc persones amb experiència en l'anàlisi sensorial de vins. La designació dels seus membres i la del coordinador serà realitzada pel director de l'Institut de Qualitat Agroalimentària de la Comunitat Valenciana.
  
3. El coordinador organitzarà les sessions de tast, convocarà als seus membres, mantindrà l'anonimat de les mostres i recopilarà els dictàmens dels tastadors, i alçarà l'acta amb el resultat final. S'emprarà la fitxa de tast OIV.
  
4. No se celebrarà més d'una sessió del comité amb els mateixos membres en la mateixa setmana ni es tastaran en la mateixa sessió més de vint mostres.
  
5. La decisió del comité respecte de cada vi examinat consistirà en la seua declaració com a «apte» o «eliminat».
  
6. El coordinador del comité conservarà les fitxes de tast i remetrà l'acta de la sessió, en què figurarà la identificació de les mostres examinades i la puntuació obtinguda, a la Conselleria d'Agricultura, Pesca i Alimentació, la qual la notificarà als responsables.
  
7. Quan el vi haja estat declarat «eliminat», la partida o el lot corresponent perdrà el dret a utilitzar la indicació geogràfica, i s'adoptaran les mesures previstes en l'apartat 5 de l'article 10 d'aquesta ordre. No obstant això, el seu responsable podrà sol·licitar que el comité de tast realitze l'avaluació de la segona mostra si garanteix la immobilització de la partida o el lot afectat durant el temps necessari. En aquest cas, l'informe de tast de la segona mostra serà definitiu.
  
Article 11. Autorització d'entitats de control
  
1. L'autorització d'entitats de control per la Conselleria d'Agricultura, Pesca i Alimentació estarà subjecta a l'aprovació del pla de control que aquestes entitats es proposen aplicar i al fet que es complisquen els requisits següents:
  
a) L'entitat tindrà personalitat jurídica pròpia i estarà acreditada. Disposarà d'un organigrama que mostrarà clarament les responsabilitats i la seua estructura jeràrquica i de procediments escrits per a la realització dels controls. Cap de les persones que formen part de la dita estructura no podrà tenir interessos que puguen afectar la seua imparcialitat.
  
b) Estarà garantida per escrit l'estricta confidencialitat en l'ús de totes les informacions, dades i documents que es referisquen a les actuacions de control,
  
c) Haurà d'acreditar-se la competència del personal de l'entitat de control, de manera que es garantisca la seua professionalitat per a l'acompliment de la seua actuació, i que ha estat instruït per dur a terme les funcions encomanades.
  
d) L'entitat haurà de disposar d'un sistema d'arxiu de la documentació generada durant les seues actuacions i permetre la seua consulta al personal de la Conselleria facilitant-li la informació que s'hi requerirà.
  
2. La llista d'entitats de control autoritzades en cada moment serà facilitada a qualsevol operador que la sol·licite.
  
Article 12. Infraccions, sancions i procediment
  
1. Totes les actuacions que calga desenvolupar en matèria d'expedients sancionadors s'ajustaran a les normes d'aquesta ordre, a les de la Llei 25/1970, de 2 de desembre, en tot allò que estiga vigent, i a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Supletòriament, s'hi podrà aplicar el Reglament del procediment per a l'exercici de la potestat sancionadora, aprovat per mitjà del Reial Decret 1.398/93, de 4 d'agost.
  
2. Sense perjudici de les mesures previstes en l'apartat 5 de l'article 10, els incompliments de les disposicions d'aquesta ordre, de la normativa comunitària concordant o de les disposicions que les desenvolupen constituiran infraccions administratives, que podran ser considerades lleus, greus o molt greus.
  
a) Es consideraran infraccions lleus:
  
- Les inexactituds en llibres-registre, en les declaracions de producció o existències o en documents d'acompanyament, que afecten les quantitats que s'hi consignen quan la diferència entre la indicada i la real no superarà un 10% d'aquesta última.
  
- La falta d'anotacions en els llibres-registre quan no haja transcorregut un mes des de la data en què va haver de practicar-se el primer assentament no reflectit.
  
- El retard per temps inferior a un mes en la notificació dels embotellaments.
  
- La falta de notificació immediata dels canvis introduïts en les etiquetes registrades d'acord amb l'article 6.
  
- La resistència dels interessats a les diligències establides per al control i la inspecció quan aquesta no s'allargarà per un espai superior a un mes.
  
- Qualsevol altre incompliment de caràcter formal que no puga ser considerat com a infracció de caràcter greu.
  
b) Es consideraran infraccions greus:
  
- La falta de llibres-registre convenientment diligenciats, de documents d'acompanyament o de declaracions obligatòries, i les inexactituds o falsedats que afecten les característiques dels productes que s'hi consignen o a la seua quantitat, quan la diferència entre la declarada i la real superarà el 10% d'aquesta última.
  
- La falta d'anotacions en els llibres-registre quan haja transcorregut més d'un mes des de la data en què va haver de practicar-se el primer assentament no reflectit.
  
- El retard per temps superior a un mes en la notificació dels embotellaments.
  
- La utilització d'etiquetes no registrades d'acord amb l'article 6.
  
- La utilització en l'etiquetatge de mencions per a les quals no es dispose de prova suficient de la seua exactitud.
  
- La resistència dels interessats a les diligències establides per al control i la inspecció quan aquesta s'allargue per un espai superior a un mes.
  
- La reincidència de la comissió, en el termini d'un any, de més d'una infracció de caràcter lleu.
  
c) Es consideraran infraccions molt greus:
  
- L'expedició per al consum, a l'empara de la indicació geogràfica «Vi de la Terra de Castelló», de productes per als quals s'haja disposat la pèrdua del dret a utilitzar aquesta indicació geogràfica o la no-retirada del mercat en el termini d'un mes quan s'adopte aquesta mesura.
  
- La reincidència de la comissió, en el termini d'un any, de més d'una infracció de caràcter greu.
  
Quan concórreguen dues o més infraccions imputables a un mateix subjecte, de les quals una siga mitjà necessari per cometre'n l'altra, s'imposarà la sanció corresponent a la infracció més greu.
  
3. Les infraccions seran sancionades d'acord amb l'escala següent:
  
a) Infraccions lleus, amb advertència o multa de fins a 100.000 PTA.
  
b) Infraccions greus, amb multa des de 100.001 PTA. fins a 1.000.000 PTA.
  
c) Infraccions molt greus, amb multa des de 1.000.001 PTA. fins a 415.557.785 PTA.
  
4. De les infraccions en productes envasats, en serà responsable la firma o raó social el nom de la qual figure en l'etiqueta. Sobre les que s'hagen produït en productes a l'engròs, el tenidor d'aquests, llevat que es prove que la responsabilitat correspon a un tenidor anterior. De les que es deriven del transport de mercaderies, recaurà la responsabilitat sobre les persones que determinen respecte d'això el vigent Codi de Comerç i disposicions complementàries.
  
En el cas de desaparició, canvi o qualsevol manipulació efectuada sobre la mercaderia retinguda, intervinguda o decomissada, caldrà ajustar-se a les disposicions del Codi Penal.
  
5. En tots els casos en què la resolució de l'expedient siga amb sanció, l'infractor haurà de pagar les despeses originades per la presa i anàlisi de mostres o pel reconeixement que s'haja realitzat, i la resta de despeses que ocasione la tramitació i resolució de l'expedient, d'acord amb la legislació vigent.
  
6. Les multes hauran de pagar-se dins del termini dels quinze dies hàbils immediats al de la seua notificació, i les despeses a què fa referència l'apartat anterior, en metàl·lic, dins del mateix termini. En cas de no efectuar-se en el termini esmentat, se'n procedirà al cobrament per via de constrenyiment.
  
7. Les infraccions prescriuen dins dels terminis següents:
  
a) Les infraccions lleus, als sis mesos de la comissió.
  
b) Les infraccions greus, als dos anys de la comissió.
  
c) Les infraccions molt greus, als tres anys de la comissió.
  
DISPOSICIONS TRANSITÒRIES
  
Primera
  
El requisit establit en la lletra a) de l'article 4 no serà aplicable a les anotacions practicades amb anterioritat a l'entrada en vigor d'aquesta ordre respecte dels vins inclosos en declaracions de producció corresponents a anteriors campanyes, i caldrà presentar, en el moment de sol·licitar la diligència del llibre-registre específic per a vins de la terra, els llibres en què s'hagen practicat els assentaments corresponents a l'entrada dels productes destinats a l'elaboració, juntament amb les proves que acrediten tots els extrems que pretenguen fer-se constar en la designació.
  
Segona
  
Mentrestant no es troben disponibles els llibres-registre específics per a vins de la terra, podran diligenciar-se per a l'ús provisional altres llibres de format anàleg, conformes amb els models establits reglamentàriament, i es procedirà, en el termini màxim d'un any des de la seua diligència, a l'anul·lació i a la transcripció del text dels assentaments practicats als nous llibres.
  
València, 21 de desembre de 2001
  
La consellera d'Agricultura, Pesca i Alimentació,
  
Mª ÀNGELS RAMON-LLIN I MARTÍNEZ
  
ANNEX I
  
Relació de municipis pertanyents a la comarca vitícola de l'Alt Palància - Alt Millars:
  
- Altura
  
- Arañuel
  
- Azuébar
  
- Castillo de Villamalefa
  
- Chóvar
  
- Cortes de Arenoso
  
- Jérica
  
- Ludiente
  
- Montán
  
- Segorbe
  
- Soneja
  
- Puebla de Arenoso
  
- Zucaina
  
Relació de municipis pertanyents a la comarca vitícola de Sant Mateu
  
- Albocàsser
  
- Alcalà de Xivert
  
- Benasal
  
- Canet lo Roig
  
- Catí
  
- Cervera del Maestre
  
- Xert
  
- Coves de Vinromà, les
  
- Culla
  
- Jana, la
  
- Salzadella, la
  
- San Rafael del Río
  
- Sant Mateu
  
- Tírig
  
- Traiguera
  
Relació de municipis pertanyents a la comarca vitícola de les Useres - Vilafamés:
  
- Benlloch
  
- Cabanes
  
- Sierra Engarcerán
  
- Useres, les
  
- Vall d'Alba
  
- Vilafamés
  
- Vilanova d'Alcolea
  
ANNEX II
  
Varietats de vinya de la Comunitat Valenciana establides en el Reial Decret 1472/00, de 4 d'agost de 2000, i en l'Ordre de 12 de juliol de 2001, de la Conselleria d'Agricultura, Pesca i Alimentació, i els seus equivalents.
  
NEGRES
  
Varietats recomanades:
  
- Boval
  
- Cabernet Sauvignon
  
- Garnatxa negra, Gironet
  
- Garnatxa tintera, Alacant
  
- Merlot
  
- Monestrell
  
- Pinot noir
  
- Tempranillo, Ull de llebre
  
Varietats autoritzades:
  
- Bonicaire, Embolicaire
  
- Sirà
  
BLANQUES
  
Varietats recomanades:
  
- Chardonnay
  
- Malvasia, Subirat
  
- Merseguera, Fumat
  
- Moscatell d'Alexandria
  
- Pedro Ximénez
  
- Planta fina de Pedralba, Planta Angort
  
- Macabeu, Alcallol
  
Varietats autoritzades:
  
- Forcallat blanc
  
- Planta nova, Tardana
  
- Sauvignon blanc
  
- Tortosí


Còpia Permalink ELI